b'\n_START_ARTICLE_\nVelika nagrada \xc5\xa0vice 1936\n_START_SECTION_\nPred dirko\n_START_PARAGRAPH_\nMo\xc5\xa1tvo Mercedes-Benza je bilo prepri\xc4\x8dano, da je na testiranjih uspelo odpraviti ve\xc4\x8dino te\xc5\xbeav z vodljivostjo dirkalnika, zato so na dirko pripeljali \xc5\xa1tiri dirkalnike. \xc5\xa0portni direktor Auto Uniona, Karl Feuereissen, je opravil nekak\xc5\xa1no racijo v hotelski sobi Achilla Varzija, v kateri je na\xc5\xa1el Varzijevo partnerko Ilse in drogo. Scuderia Torino se dirke ni udele\xc5\xbeila, Philippe \xc3\x89tancelin je nastopal na dirki kot privatnik z dirkalnikom Maserati V8RI, Clemente Biondetti pa v nekdanjem dirkalniku Scuderie Torino, Maserati 6C-34.\n_START_SECTION_\nDirka\n_START_PARAGRAPH_\nRudolf Caracciola je na \xc5\xa1tartu povedel, sledil mu je Bernd Rosemeyer. Osem krogov je Caracciola s te\xc5\xbeavo dr\xc5\xbeal vodstvo, pri tem pa je usporabljal vse mogo\xc4\x8de trike in taktike, da je za seboj zadr\xc5\xbeeval Rosemeyerja. Mercedesov dirkalnik se o\xc4\x8ditno po vodljivosti \xc5\xa1e ni opazneje pribli\xc5\xbeal Auto Unionu, saj je bil Rosemeyer v ovinkih vidno hitrej\xc5\xa1i, toda na ravnini sta imela oba dirkalnika podobni kon\xc4\x8dni hitrosti, zato Caracciole ni mogel prehiteti. Po gestikuliranju Caraccioli s pestmi in modrimi zastavami, je vodstvo Auto Uniona posredovalo pri direktorju dirke, ki je od Caracciole zahteval naj spusti Rosemeyerja, druga\xc4\x8de bo dobil \xc4\x8drno zastavo, ki pomeni diskvalifikacijo z dirke._NEWLINE_Toda \xc5\xbee kmalu se je Caracciola ponovno zna\xc5\xa1el v te\xc5\xbeavah z dirkalnikom, saj je moral v devetindvajsetem krogu odstopiti zaradi okvare zadnjega vpetja, njegov mo\xc5\xa1tveni kolega Manfred von Brauchitsch pa je moral odstopiti zaradi pregrevanja motorja, ki ga je povzro\xc4\x8dil \xc4\x8dasopis, ki se je zataknil v hladilno odprtino. Tudi Luigi Fagioli je \xc5\xbee kmalu odstopil, tako da je bil edini Mercedesov dirka\xc4\x8d Hermann Lang na \xc4\x8detrtem mestu. Ob postanku je njegov dirkalnik prevzel Fagioli, ki pa je moral zaradi predrte pnevmatike na dodaten postanek v bokse in je padel na \xc4\x8detrto mesto, tretje pa je prevzel Hans Stuck. Dirka\xc4\x8di Auto Uniona so s tem pri\xc5\xa1li do trojnega vodstva, ki so ga brez te\xc5\xbeav zadr\xc5\xbeali do konca dirke, kar je bila \xc5\xbee druga trojna zmaga Auto Uniona v tednu dni, po dirki Coppa Acerbo. Tudi peti in zadnji uvr\xc5\xa1\xc4\x8deni dirka\xc4\x8d Rudolf Hasse, ki je prevzel Stuckov dirkalnik, je bil iz mo\xc5\xa1tva Auto Union.\n_START_SECTION_\nPo dirki\n_START_PARAGRAPH_\nKasneje istega dve sta Caracciola in Rosemeyer nadaljevala boj, tokrat v obliki prepira v hotelskem dvigalu. O\xc4\x8ditno je \xc5\xa1lo za spor dveh generacij, saj se starej\xc5\xa1i \xc5\xa1ampion ni \xc5\xbeelel predati mlaj\xc5\xa1emu izzivalcu. Kar leto in pol je trajalo, da sta nem\xc5\xa1ka dirka\xc4\x8da zgladila spor.'